asetuksen hyväksymiseksi eräistä kalastusta koskevista säännöksistä GFCM:n (Välimeren yleisen kalastuskomission) sopimusalueella 13 päivänä joulukuuta 2011 annetun Euroopan parlamentin ja neuvoston asetuksen (EU) N:o 1343/2011 muuttamisesta

2014/0213 (COD)

KOMISSION TIEDONANTO

EUROOPAN PARLAMENTILLE



Euroopan unionin toiminnasta tehdyn sopimuksen 294 artiklan 6 kohdan mukaisesti

asetuksen hyväksymiseksi eräistä kalastusta koskevista säännöksistä GFCM:n (Välimeren yleisen kalastuskomission) sopimusalueella 13 päivänä joulukuuta 2011 annetun Euroopan parlamentin ja neuvoston asetuksen (EU) N:o 1343/2011 muuttamisesta

1.Tausta

Päivä, jona ehdotus on toimitettu Euroopan parlamentille ja neuvostolle

(asiakirja COM(2014) 457 final – 2014/0213 COD): 11.7.2014. Päivä, jona Euroopan talous- ja sosiaalikomitea on antanut lausuntonsa: 15.10.2014. Päivä, jona Euroopan parlamentti on vahvistanut ensimmäisen käsittelyn kantansa: 13.1.2015. Päivä, jona muutettu ehdotus on toimitettu: - Päivä, jona neuvoston kanta on vahvistettu: 13.7.2015.

2.Komission ehdotuksen tavoite

Ehdotuksen tarkoituksena on saattaa osaksi unionin lainsäädäntöä joukko toimenpiteitä, jotka on hyväksytty Välimeren yleisen kalastuskomission (GFCM) perustamisesta tehdyn sopimuksen puitteissa vuosina 2011–2013. Toimenpiteet ovat jo voimassa, ja ne sitovat EU:ta ja GFCM-sopimuksen osapuolina olevia kymmentä jäsenvaltiota (Bulgaria, Espanja, Italia, Kreikka, Kroatia, Kypros, Malta, Ranska, Romania ja Slovenia). Sikäli kuin GFCM:n suositusten sisältöä ei kateta tai se katetaan vain osittain unionin voimassa olevalla lainsäädännöllä, on tarpeen saattaa GFCM:n asianomaiset toimenpiteet osaksi unionin lainsäädäntöä, jotta kyseisiä toimenpiteitä sovellettaisiin yhdenmukaisesti ja tehokkaasti kaikkialla unionissa, myös luonnollisiin henkilöihin ja oikeushenkilöihin.

3.Huomautukset neuvoston kannasta

3.1. Neuvoston kantaa koskevat yleiset huomiot:

Neuvoston kanta vastaa Euroopan parlamentin ja neuvoston 26. maaliskuuta 2015 saavuttamaa poliittista yhteisymmärrystä. Komissio kannattaa tätä yhteisymmärrystä. Se on kuitenkin antanut kaksi lausumaa, jotka esitetään jäljempänä.

3.2. Euroopan parlamentin ensimmäisessä käsittelyssä tekemät tarkistukset:

Euroopan parlamentti teki ensimmäisessä käsittelyssä 25 tarkistusta. Kaikki tarkistukset lukuun ottamatta tarkistusta 19 (trooleilla ja kurenuotilla varustettuja kalastusaluksia maantieteellisillä osa-alueilla 17 tai 18 koskeva tarkistus, jonka Euroopan parlamentti suostui perumaan) on sisällytetty neuvoston kantaan lisämuutoksin 2. ja 26. maaliskuuta järjestettyjen kolmikantakokousten sekä 4. helmikuuta ja 4. maaliskuuta järjestettyjen toimielinten välisten teknisten kokousten tuloksena.

3.3. Neuvoston ehdottamat uudet säännökset ja komission kanta niihin:

Neuvosto on esittänyt kannassaan 15 a artiklassa uuden poikkeuksen, joka koskee troolien käyttöä Mustanmeren rannikkovesillä ja jossa otetaan huomioon alueella vallitseva tilanne. Komissio ei vastusta poikkeusta.

3.4. Kannan vahvistamisessa ensimmäisessä käsittelyssä ilmenneet ongelmat ja komission kanta niihin:

Komissio on antanut kaksi lausumaa selkeyttääkseen joitakin kysymyksiä, jotka liittyvät jalokorallia koskeviin poikkeuksiin, tarkemmin ottaen kansallisten toimenpiteiden hyväksymiseen siirtymäkauden aikana ja viimeiseen päivään, jona kauko-ohjattavia vedenalaisia laitteita (ROV-laitteita) voidaan käyttää jalokorallin havainnointiin ja etsintään.

4.Päätelmät

Molempien toimielinten oikeudelliset yksiköt ja lingvistijuristit saivat tehtäväkseen tehdä tekstiin tarvittavat mukautukset. Tuloksena oleva asiakirja edustaa näin ollen komission ehdotusta muutettuna ja täydennettynä lainsäädäntövallan käyttäjien 26. maaliskuuta saavuttamalla poliittisella yhteisymmärryksellä.

Komissio antaa tälle yhteisymmärrykselle yleisen tukensa, mutta haluaa antaa lausumat kahdesta ongelmallisesta seikasta.